’अंकल-संस्कृति’ दी किरपा कन्ने अजकल डैडी संबोधन ते होर मता प्रचलत होई गेदा ऐ। अज्जै कल्लै दे जागत अपने-अपने बब्बें गी पिता, बापू, भाइया, बाबू, अब्बाजान आखना लगभग म्हेशां आस्तै भुल्लने दी स्थिति बिच पुज्जी गेदे न ते इंदिया जगह छड़ा डैडी आखना गै मता खरा समझन लगी पेदे न। इन्ने तक जे ग्राएं च बी जागत हून इयै संबोधन परसिंद करन लगी पेदे न। भाएं कुतै-कुतै ग्रां च उंदे मूंहा दा डैडी दे बजाए डाडी गै निकलै पर ओ बी ‘अंकल संस्कृति’ दा इक बारी पकड़े दा लड़ कदें बी छोड़ने आस्तै त्यार नेईं न। जिसलै ओ ‘डाडी, तूं कुथैं हा गेदा?’ जनेह् वाक्य बोलदे न तां बिंद हासा आए बगैर नेईं रौंह्दा।